Miljoene entstofdosisse op pad na SADr. Zweli Mkhize (Foto: Zweli Mkhize/Twitter) Dit was op 5 Maart 2020, vandag ŉ jaar gelede, dat die eerste bevestigde geval van Covid-19 in Suid-Afrika aangemeld is. Dr. Zweli Mkhize, minister van gesondheid, het op die vooraand van dié herdenking gesê miljoene dosisse van die Covid-19-entstof is oor die volgende drie maande op pad na Suid-Afrika. Volgens Mkhize is Johnson & Johnson en Pfizer se entstowwe in dié stadium die beste om die Suid-Afrikaanse variant, bekend as B.1.351, teen te staan. Daarom het die regering tot dusver nog net dosisse van dié entstowwe bestel. Daar is wel gesprekke om die Moderna-entstof en die Russiese Sputnik V-entstof te oorweeg. Die minister het Donderdagaand tydens ’n virtuele inligtingsessie met lede van die Nasionale Persklub gesê Suid-Afrika sal teen die einde van die maand meer as ’n miljoen dosisse van die Covid-19-entstof bekom. Nog 500 000 dosisse van die Johnson & Johnson-entstof sal teen einde Maart in Suid-Afrika aankom. Hoewel die bestelling nog bevestig moet word, word 600 000 dosisse van Pfizer se entstof ook voor die einde van die maand verwag. Sowat drie miljoen dosisse van Johnson & Johnson se entstof sal na verwagting tussen April en Junie in Suid-Afrika land aankom, met tussen vyf en sewe miljoen dosisse van Pfizer se entstof wat ook in dié drie maande verwag word. Volgens Mkhize vorder die regering se entstofprogram “goed”. Maroela Media het vroeër berig meer as 92 000 gesondheidsorgwerkers is reeds teen Donderdagaand teen Covid-19 ingeënt. “Ons sou graag wou inent, maar ons het ’n beperking op hoeveel [dosisse] ons ontvang. Soos dit verwerk word, moet [die dosisse] nog geëtiketteer word. Dit neem dus ’n rukkie voordat [die dosisse] gereed is om hierheen gebring te word. Dit het dus die proses vertraag.” Mkhize verwag dat die tempo waarteen Suid-Afrikaners ingeënt word van April sal begin toeneem. Hy meen hoewel die entstof hoegenaamd nie verpligtend is nie, dit wel in Suid-Afrikaners se belang is. Die minister het verder gesê hoe hoër die effektiwiteit van ’n entstof, hoe minder inentings gedoen hoef te word om kudde-immuniteit te bereik. Hy hou egter vol dat minstens 67% van die land se bevolking ingeënt sal moet word om kudde-immuniteit te bereik. Maroela Media het vroeër berig inentings met die AstraZeneca-entstof is verlede maand opgeskort omdat dit moontlik nie dieselfde effektiwiteit teen die Suid-Afrikaanse variant het nie. Die minister het bevestig dat die Afrika Unie (AU) die besending dosisse van die Oxford-AstraZeneca-entstof teen dieselfde prys gaan aankoop waarteen Suid-Afrika dit aanvanklik by die Serum-instituut in Indië gekoop het.